
AVIZ

asupra propunerii legislative pentru modificarea Legii nr. 38/2003 privind transportul în regim de taxi şi în regim de închiriere
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr. 38/2003 privind transportul în regim de taxi şi în regim de închiriere, trimisă cu adresa nr. P.l.x 653 din 2 octombrie 2007, înregistrată  sub nr. 31/1055 din 3 octombrie 2007.

Camera Deputaţilor este Cameră decizională, conform prevederilor art. 75 (1) din Constituţia României, republicată, şi art. 92 alin. (9) pct. 1 din Regulamentul Camerei Deputaţilor, republicat.


Senatul a respins propunerea legislativă în şedinţa din 24 septembrie 2007.

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 6 noiembrie 2007.


Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ nr. 499 din 19.04.2007. În punctul său vedere, transmis cu adresa nr. 1074 din 11.05.2007, Guvernul precizează cu nu susţine adoptarea iniţiativei legislative.
În urma dezbaterilor, membrii Comisiei au constatat că din prevederea propusă nu se poate determina intenţia de reglementare, nefiind clar cum se va putea realiza “în mod diferenţial”, reprezentarea intereselor profesionale respective. De asemenea, textul propus este deficitar şi în sensul că nu permite aplicarea, cu privire la reprezentarea şi protecţia intereselor profesionale ale operatorilor de transport şi ale taximetristilor independenţi, şi a dispoziţiilor cuprinse în Legea sindicatelor nr. 54/2003. 
 Având în vedere cele constatate, membrii Comisiei au hotărât, cu majoritate de voturi (3 abţineri), avizarea  negativă a propunerii legislative.

În raport de obiectul şi conţinutul său, propunerea legislativă face parte din categoria legilor ordinare.

